Ontgroening-saak: Seuns vrygelaat op borgtogHoër Landbouskool Noord-Kaap Foto: Skool se webwerf (rotland.co.za) Vier skoliere, tussen 14 en 19 jaar oud, is Vrydag in die Jan Kempdorp-landdroshof in die Noord-Kaap vrygelaat op borgtog nadat hulle glo ŉ medeleerling by die skool se koshuis aangerand en seksueel mishandel het. “Die skoliere is vrygelaat op borgtog van R1 000 elk,” het kol. Priscilla Naidu, woordvoerder van die polisie gesê. “Hulle moet op 5 Maart weer in die hof verskyn.” Die skoliere van die Hoër Landbouskool Noord-Kaap het na bewering Sondagaand omstreeks 21:30 die 18-jarige slagoffer se kamer betree. Hulle het glo as deel van die ontgroeningsproses hom kaal uitgetrek, sy hande en voete vasgebind en hom op sy maag op die bed laat lê. Hy is glo met ŉ vreemde voorwerp gesodomiseer en verneder. Die tieners staan tereg op aanklagte van verkragting en aanranding. Lees alle vorige berigte oor Jan Kempdorp op Maroela Media.